Mies tuomittiin hovioikeudessa useista rikoksista.

Tinder-treffien jälkeen edessä oli lopulta käsittely Rovaniemen hovioikeudessa, josta tuli vankilaa. ALEKSANTERI PIKKARAINEN

Kemiläismiehen Tinder-treffit päättyivät käräjäoikeuden kautta hovioikeuteen ja siitä edelleen vankilaan.

Tapahtumat alkoivat, kun mies oli 28-vuotias. Hän tapasi Tinderissä naisen, joka ilmoitti iäkseen 18 vuotta. Tinderin ikäraja on 18.

Juttu jatkui Facebookin Messengerissä ja vielä samana päivänä mies haki naisen autollaan kyytiin Keminmaasta. Miehelle kävi ilmi, että kyseessä onkin vasta nuori tyttö. Mies ajatteli kuitenkin tytön olevan liki 18-vuotias.

Matka jatkui miehen kaverin asunnolle. Asunnolla nautittiin alkoholia ja illan päälle mies ja tyttö harrastivat seksiä.

Myöhemmin kun asiaa oikeusasteissa puitiin, käräjä- ja hovioikeus totesivat, että sosiaalisesta mediasta saatua tietoa muun muassa sen käyttäjän iästä ei voida pitää edes lähtökohtaisesti erityisen luotettavana.

Miehen mukaan hän ei tytön olemuksesta tai muista olosuhteista voinut päätellä tai edes epäillä, että tämä oli tapahtumahetkellä ollut alle 16-vuotias.

Pahoinpiteli vaimoaan

Rovaniemen hovioikeus käsitteli myös valituksia tuomioista, jotka koskivat miehen ja tämän vaimon suhteen väkivaltaa.

Miehen ja vaimon humalainen ilta kärjistyi väkivallaksi.

Vaimo oli ollut hysteerisenä kotiin ja itkenyt. Mies oli tarjonnut tälle ruokaa, jolloin vaimo oli miehen mukaan lyönyt häntä nyrkillä silmäkulmaan. Hän oli sen vuoksi tarttunut vaimoaan käsistä kiinni ja työntänyt tämän sohvalle istumaan.

Nainen ei ollut rauhoittunut, jolloin hän oli lyönyt tätä kerran nyrkillä kasvoihin. Hän oli vienyt vaimon tämän käsistä kiinni pitäen makuuhuoneeseen, jossa tämä oli kuitenkin jatkanut hysteeristä käytöstään potkimalla ja lyömällä. Mies oli silloin ottanut sähköjohdon ja sitonut vaimonsa kädet johdolla kiinni lyhyeksi ajaksi.

Tappelu päättyi poliisien tuloon.

Hovioikeus piti voimassa käräjäoikeuden tuomiot Tinder-jutun osalta lapsen seksuaalisesta hyväksikäytöstä ja vaimon pieksämisen ja sitomisen osalta pahoinpitelystä ja vapaudenriistosta. Naisen syyte pahoinpitelystä hylättiin.

Vuonna 1985 syntynyt mies tuomittiin vuodeksi vankeuteen.